**Školský poriadok**

Mgr. Monika Nemcová

riaditeľka

Školský poriadok je vydaný riaditeľkou školy s cieľom zavedenia jednoznačných noriem správania sa žiakov Pedagogickej a kultúrnej akadémie Modra ďalej len „PaKA Modra“. Tento školský poriadok vychádza z platných právnych dokumentov, osobitne z nasledovných:

* Ústava SR
* Charta Spojených národov
* Všeobecná deklarácia ľudských práv
* Dohovor o právach dieťaťa prijatých Valným zhromaždením Spojených národov 20.11.1989 ( [www.unicef.sk/prava-deti](http://www.unicef.sk/prava-deti)),
* Zákon č. 245/2008 Z. z. o výchove a vzdelávaní ( školský zákon) a o zmene a doplnení niektorých zákonov
* Vyhláška MŠVVaŠ SR č. 65/2015 Z.z. o stredných školách

Školský poriadok obsahuje špecifické práva a povinnosti  žiakov v podmienkach školy, rodičov, podmienky bezpečnosti práce a ochrany zdravia účastníkov výchovno-vzdelávacieho procesu, podmienky zaobchádzania s majetkom školy.

### Čl. I.

### Úvodné ustanovenie

**Pedagogická a kultúrna akadémia v Modre** je výberovou strednou školou, ktorú si žiak zvolil dobrovoľne, a preto je povinný podriadiť sa jej pravidlám a školskému poriadku. V záujme naplnenia práva na vzdelanie škola zabezpečí vnútorný chod školy, organizáciu života študentov a podmienky pre optimálne medziľudské vzťahy.

### Čl. II.

### Práva žiakov

1. Každý žiak má právo na vzdelanie. Vzdelanie má smerovať k plnému a všestrannému rozvoju ľudskej osobnosti.
2. Každý žiak je zodpovedný sám za svoju činnosť vo vyučovacom procese. Má právo na kvalitnú výučbu v štátnom jazyku v jednotlivých predmetoch, vysloviť svoj názor a klásť otázky k preberanej téme, môže žiadať vyučujúceho, aby mu zdôvodnil svoju klasifikáciu a analyzoval chyby v písomných prácach, ktoré má právo po oprave dostať k nahliadnutiu. Má právo na hodnotenie každého svojho prejavu.
3. Žiak má právo vopred vedieť termín plánovanej písomnej práce, ktorá trvá dlhšie ako 20 minút, má právo vedieť, z ktorej časti učiva alebo tematického celku bude písomná práca plánovaná. Žiak má právo v jednom dni písať najviac jednu veľkú písomku alebo dve malé.
4. Žiak má právo na komisionálne preskúšanie, ak má pochybnosti o správnosti klasifikácii na konci 1. a 2. polroka. O komisionálne preskúšanie môže požiadať sám, ak má 18 rokov, alebo o to požiada jeho zákonný zástupca a to do 3 dní od oznámenia výsledku klasifikácie. O povolení komisionálnej skúšky rozhodne riaditeľka školy, výsledok komisionálnej skúšky je konečný.
5. Každý žiak má právo na komunikáciu s pedagogickými pracovníkmi v duchu zásad slušnosti, humanity a demokracie.
6. Každý žiak má právo na rovnosť podmienok zo strany vyučujúcich.
7. Žiak od 15 rokov je v dialógu s pracovníkmi školy oslovovaný zámenom Vy. Po dohode s učiteľom to môže byť inak.
8. Žiak má právo vybrať si voliteľné predmety podľa podmienok školy a zvoliť si predmety a úroveň písomnej a ústnej časti maturitnej skúšky.
9. Žiak má právo na uvoľnenie z vyučovania na lekárske vyšetrenie, pokiaľ ho nie je možné uskutočniť v čase mimo vyučovania.
10. Každý žiak má právo zúčastniť sa mimoškolskej činnosti (olympiády, záujmové krúžky, SOČ...).
11. Žiak má právo na konzultácie o preberanom učive po dohode s príslušným vyučujúcim.
12. Žiak má právo na konzultácie s výchovným poradcom počas konzultačných hodín.
13. Žiak má právo voliť a byť volený do triednej samosprávy a voliť zástupcu triedy do študentskej rady  a byť volený do študentskej rady, ktorá obhajuje záujmy žiakov voči vedeniu školy.
14. Žiak má právo na individuálny prístup rešpektujúci jeho schopnosti a možnosti, nadanie a zdravotný stav.
15. Žiak má právo na bezplatné zapožičiavanie učebníc a učebných textov na povinné vyučovacie predmety.
16. Žiak má právo na úctu k jeho vierovyznaniu, svetonázoru, národnostnej a etnickej príslušnosti.
17. Žiak má právo na poskytovanie poradenstva a služieb spojených s výchovou a vzdelávaním.
18. Žiak má právo na výchovu a vzdelávanie v bezpečnom a hygienicky vyhovujúcom prostredí.
19. Žiak má právo na organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny.
20. Žiak má právo na úctu k svojej osobe a na zabezpečenie ochrany proti fyzickému, psychickému a sexuálnemu násiliu.
21. Žiak má právo na slobodnú voľbu voliteľných a nepovinných predmetov v súlade so svojimi možnosťami, záujmami a záľubami v rozsahu ustanovenom vzdelávacím programom.
22. Žiak má právo na informácie týkajúce sa jeho osoby a jeho výchovno-vzdelávacích výsledkov.
23. Žiak školy má právo na ochranu svojich osobných údajov a ochranu osobnosti.
24. Žiak školy má právo na rešpektovanie svojho duševného vlastníctva vo forme ucelených textových, grafických, hudobných a digitálnych prác väčšieho rozsahu, ktoré vznikli ako produkty výchovno-vzdelávacieho procesu školy, krúžkovej činnosti a školských súťaží. Takéto práce, napr. práce stredoškolskej odbornej činnosti, môžu byť uverejňované len so súhlasom autora. Obmedzenie sa nevzťahuje na použitie na pôde školy a školských podujatiach.
25. Žiak má právo na ochranu svojej osobnosti. Nikto nemôže bez súhlasu druhého zhotovovať fotografie, audio a video záznamy iných osôb (žiaka ani učiteľa) a ani ich zverejňovať.
26. Žiak má právo na individuálne vzdelávanie za podmienok ustanovených zákonom č.245/2008 Z. z. o výchove a vzdelávaní (školský zákon) podľa § 24.
27. Žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho  potrebám, a na vytvorenie nevyhnutných podmienok, ktoré túto výchovu a vzdelávanie umožňujú.
28. Žiak so špeciálnymi výchovno-vzdelávacími potrebami má právo používať pri výchove  a vzdelávaní špeciálne učebnice a špeciálne didaktické a kompenzačné pomôcky.

### Čl. III.

### Povinnosti žiakov

 Žiak je povinný:

1. neobmedzovať svojím konaním práva ostatných osôb zúčastňujúcich sa výchovy a vzdelávania,
2. dodržiavať školský poriadok školy a ďalšie vnútorné predpisy školy alebo školského zariadenia,
3. označiť svoj príchod do školy a odchod zo školy pomocou elektronického čipu alebo ISIC karty,
4. chrániť pred poškodením majetok školy alebo školského zariadenia a majetok, ktorý škola alebo školské zariadenie využíva na výchovu a vzdelávanie,
5. chrániť pred poškodením učebnice, učebné texty a učebné pomôcky, ktoré im boli bezplatne zapožičané,
6. pravidelne sa zúčastňovať na výchove a vzdelávaní a riadne sa vzdelávať,
7. konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní,
8. ctiť si ľudskú dôstojnosť svojich spolužiakov a zamestnancov školy
9. rešpektovať pokyny zamestnancov školy alebo školského zariadenia, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.
10. **Žiaci oslobodení od TV sú povinní do 16.09**. predložiť potvrdenie dokazujúce oprávnenosť tohto oslobodenia. Kým ho nepredložia, zúčastňujú sa na hodinách TV a pomáhajú pri rôznych organizačných prácach. ktorými ich poveria vyučujúci. Žiak oslobodený od TV na základe potvrdenia lekára nie je oslobodený od účasti na hodinách TV. Ak žiak nepredloží do stanoveného termínu potvrdenie od lekára, musí sa zúčastňovať hodín TV. Aj keď potvrdenie prinesie dodatočne, riaditeľka školy ho oslobodí až v 2. polroku. Toto rozhodnutie sa nedotýka zmien zdravotného stavu počas školského roka.

### Čl. IV.

### Časový rozpis vyučovacích hodín

1. hodina -  7:50 -  8:35
2. hodina -  8:40 -  9:25
3. hodina -  9:30 - 10:15
4. hodina - 10:35 - 11:20
5. hodina - 11:25 - 12:10
6. hodina - 12:25 - 13.10
7. hodina - 13:15 - 14:00

### Čl. V.

### Dochádzka žiakov do školy a uvoľňovanie z vyučovania

1. Základnou povinnosťou každého žiaka je osvojenie si vedomostí a zručností, príprava na  budúce zamestnanie či vysokoškolské štúdium.
2. Žiak je povinný dochádzať do školy pravidelne a včas. Výnimku majú žiaci, ktorí denne dochádzajú do školy vlakom, autobusom a ak tieto spoje z objektívnych príčin meškajú. Dochádzajúci žiaci vyvíjajú maximálne úsilie, aby sa čím skôr dostali na vyučovanie.
3. Školská budova sa otvára o 6.30 hod. Pri príchode do školy dodržiavajú žiaci tieto pravidlá:
4. pred vstupom do budovy si dôkladne očistia obuv
5. idú do šatní pridelených jednotlivým triedam, tu sa prezujú, odložia vetrovku, kabát, topánky do skriniek. Za uzamkýnanie skriniek sú zodpovední žiaci, ktorým bola skrinka pridelená
6. do učební vstupujú prezutí do prezuviek, ktoré sú z hľadiska bezpečnosti vhodné, so sebou si berú len tašky so školskými potrebami
7. v učebni sa posadia na svoje miesto a pripravia si učebné pomôcky na vyučovaciu hodinu
8. po zazvonení na hodinu ticho na svojom mieste čakajú na vyučujúceho
9. v prípade, že vyučujúci nepríde na hodinu do 5 minút, príde týždenník ohlásiť neprítomnosť vyučujúceho vedeniu školy.
10. Ráno sa budova školy uzatvára po zazvonení na prvú vyučovaciu hodinu. Meškajúcich žiakov zapíše vrátnik, príp. školník do príslušného zošita a títo žiaci odchádzajú na vyučovanie.
11. Oneskorený príchod žiaka eviduje vyučujúci v triednej knihe na prvých (aj nasledujúcich) vyučovacích hodinách a vedľa mena uvedie počet zameškaných minút z hodiny. **Za tri neskoré príchody na vyučovaciu hodinu eviduje triedny učiteľ žiakovi 1 neospravedlnenú hodinu.**

### Uvoľňovanie žiakov z vyučovania

1. Z vyučovania je žiaka možné uvoľniť len základe písomného súhlasu zákonného zástupcu alebo pozvánky, predvolania či iného hodnoverného dokladu na čas nevyhnutný na ošetrenie či vybavenie inej neodkladnej záležitosti. V nevyhnutných prípadoch je možné uvoľniť žiaka aj po telefonickom rozhovore so zákonným zástupcom. Uvoľnenému žiakovi triedny učiteľ vypíše priepustku, ktorou sa preukáže na vrátnici.
2. Ak sa žiak nemôže zúčastniť vyučovania z dôvodov vopred známych ( svadba, pohreb, promócia, objednaný žiak k lekárovi, súťaže...),  požiada zákonný zástupca (ďalej ZZ) písomne triedneho učiteľa o uvoľnenie z vyučovania. Triedny učiteľ je oprávnený ospravedlniť neúčasť žiaka na vyučovaní zo závažných dôvodov na dobu najviac 2 vyučovacie dni. Ak je predpokladaná neprítomnosť žiaka dlhšia, ZZ je povinný požiadať o uvoľnenie písomne riaditeľku školy.
3. V prípade náhleho zhoršenia zdravotného stavu žiaka je triedny učiteľ, príp. jeho zástupca povinný telefonicky kontaktovať zákonného zástupcu a ďalej postupovať po vzájomnej dohode.
4. Žiak ubytovaný v školskom internáte môže odísť na internát až po 12.15 hod.
5. Ak vyučujúci poslednej vyučovacej hodiny chýba, všetci žiaci triedy, príp. skupiny môžu byť uvoľnení z vyučovania domov. Táto skutočnosť je oznámená prostredníctvom webovej stránky školy v časti Suplovanie.

### Čl. VI.

### Ospravedlňovanie neprítomnosti žiakov na vyučovaní

1. Ospravedlnenie o neprítomnosti je žiak povinný predložiť triednemu učiteľovi  (v prípade jeho neprítomnosti zastupujúcemu triednemu učiteľovi alebo zástupcovi riaditeľky školy) **hneď v prvý deň, najneskôr do 7dní** od príchodu do školy po uvedenej absencii. Ak tak neurobí, triedny učiteľ mu tieto hodiny nemusí ospravedlniť.
2. Triedny učiteľ ospravedlní neprítomnosť žiaka na vyučovaní len na základe lekárskeho potvrdenia alebo na základe ospravedlnenia od zákonného zástupcu.
3. Ospravedlnenie podpísané iba ZZ platí **maximálne na 5 dní počas celého školského roka a najviac 3 po sebe idúce dni. Triedny učiteľ je povinný viesť evidenciu absencií ospravedlnených zákonným zástupcom.**
4. Triedny učiteľ v prípade pochybností má právo ospravedlnenky verifikovať. Falšovanie ospravedlňovaní absencií je neprípustné.
5. Účasť na akciách organizovaných školou sa nepovažuje za absenciu. Absencia týchto žiakov sa označí v triednej knihe symbolom ŠA, počet zameškaných hodín je 0.
6. Ak žiak chýba na vyučovaní tri dni bez udania dôvodu, triedny učiteľ kontaktuje zákonného zástupcu, príp. plnoletého žiaka a zistí dôvod jeho neprítomnosti.
7. Ak sa žiak nezúčastní na vyučovaní tri po sebe idúce dni a jeho zákonný zástupca neoznámi dôvod jeho neprítomnosti, triedny učiteľ je povinný kontaktovať zákonného zástupcu a zistiť dôvod žiakovej neprítomnosti. Ak dôvod neprítomnosti žiaka na vyučovaní je neznámy viac ako 5 dní, triedny učiteľ oznámi túto skutočnosť riaditeľke školy. Riaditeľka školy písomne vyzve žiaka ( ak je neplnoletý, potom ZZ), aby v určenej lehote doložil dôvod žiakovej neprítomnosti. Ak do 10 dní od doručenia výzvy žiak do školy nenastúpi alebo nie je doložený dôvod  jeho neprítomnosti v škole, posudzuje sa tak, ako by štúdium zanechal prvým dňom po uplynutí lehoty určenej riaditeľkou školy na ospravedlnenie. Týmto dňom prestáva byť žiakom školy.

### Čl. VII.

### Práva a povinnosti zákonného zástupcu žiaka

1. Zákonný zástupca má právo vybrať pre svoje dieťa školu alebo školské zariadenie, ktoré poskytuje výchovu a vzdelávanie podľa tohto zákona, zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti; právo na slobodnú voľbu školy alebo školského zariadenia možno uplatňovať v súlade s možnosťami výchovno-vzdelávacej sústavy.
2. Zákonný zástupca dieťaťa alebo žiaka alebo zástupca zariadenia má právo

**a)** žiadať, aby sa v rámci výchovy a vzdelávania v škole alebo v školskom zariadení poskytovali deťom a žiakom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa tohto zákona,

**b)** oboznámiť sa s výchovno-vzdelávacím programom školy alebo školského zariadenia a školským poriadkom,

**c)** byť informovaný o výchovno-vzdelávacích výsledkoch svojho dieťaťa,

**d)** na poskytnutie poradenských služieb vo výchove a vzdelávaní svojho dieťaťa,

**e)** zúčastňovať sa výchovy a vzdelávania po predchádzajúcom súhlase riaditeľa školy alebo školského zariadenia,

**f)** vyjadrovať sa k výchovno-vzdelávaciemu programu školy alebo školského zariadenia prostredníctvom orgánov školskej samosprávy,

**g)** byť prítomný na komisionálnom preskúšaní svojho dieťaťa po predchádzajúcom súhlase riaditeľa školy.

1. Zákonný zástupca dieťaťa alebo žiaka alebo zástupca zariadenia je povinný

**a)** vytvoriť pre dieťa podmienky na prípravu na výchovu a vzdelávanie v škole a na plnenie školských povinností,

**b)** dodržiavať podmienky výchovno-vzdelávacieho procesu svojho dieťaťa určené školským poriadkom,

**c)** dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,

**d)** informovať školu alebo školské zariadenie o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,

**e)** nahradiť škodu, ktorú žiak úmyselne zavinil.

1. Zákonný zástupca dieťaťa alebo zástupca zariadenia je povinný prihlásiť dieťa na plnenie povinnej školskej dochádzky a dbať o to, aby dieťa dochádzalo do školy pravidelne a včas, ak mu nezabezpečí inú formu vzdelávania podľa tohto zákona; dôvody neprítomnosti dieťaťa na výchove a vzdelávaní doloží dokladmi v súlade so školským poriadkom.
2. Ak sa dieťa alebo žiak nemôže zúčastniť na výchove a vzdelávaní v škole alebo v školskom zariadení, jeho zákonný zástupca alebo zástupca zariadenia je povinný oznámiť škole alebo školskému zariadeniu bez zbytočného odkladu príčinu jeho neprítomnosti. Za dôvod ospravedlniteľnej neprítomnosti dieťaťa alebo žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť dieťaťa alebo žiaka na súťažiach.
3. Neprítomnosť maloletého dieťaťa alebo žiaka, ktorá trvá najviac tri po sebe nasledujúce vyučovacie dni, ospravedlňuje jeho zákonný zástupca alebo zástupca zariadenia; vo výnimočných a osobitne odôvodnených prípadoch škola môže vyžadovať lekárske potvrdenie o chorobe dieťaťa alebo žiaka alebo iný doklad potvrdzujúci odôvodnenosť jeho neprítomnosti. Ak neprítomnosť dieťaťa alebo žiaka z dôvodu ochorenia trvá dlhšie ako tri po sebe nasledujúce vyučovacie dni, predloží dieťa, žiak, jeho zákonný zástupca alebo zástupca zariadenia potvrdenie od lekára.
4. Plnoletý žiak sa ospravedlňuje sám spôsobom uvedeným v odsekoch 4 až 7.

### Čl. VIII.

### Správanie sa žiakov v škole  a pri činnostiach organizovaných školou

Žiak je povinný osvojiť si školský poriadok a dodržiavať ho. Musí si uvedomiť, že pri porušení školského poriadku sa bude postupovať podľa opatrení na posilnenie disciplíny, ktoré sú uvedené v tomto školskom poriadku.

1. Musí byť disciplinovaný, plniť pokyny pedagogických a ďalších poverených pracovníkov školy, prechovávať úctu k svojim predstaveným a starším osobám a pri stretnutiach ich zdraviť. Pri vstupe pedagogického pracovníka alebo inej povolanej osoby do triedy, tiež pri jej odchode z triedy, žiaci zdravia tak, že vstanú. Takisto  pri príchode iných dospelých osôb do triedy.
2. Správať sa v škole i mimo nej tak, aby robil česť škole i sebe.
3. Správať sa slušne a priateľsky ku spolužiakom a kultúrne sa vyjadrovať.
4. Počas vyučovania alebo školou organizovaného podujatia plniť pokyny vyučujúceho alebo dozor konajúceho pracovníka, správať sa disciplinovane, žiadnym spôsobom nerušiť priebeh vyučovania alebo podujatia.
5. Presne dodržiavať vyučovaciu dobu. Počas vyučovania nenarušuje vyučovací proces, nevyrušuje spolužiakov.
6. Pri ústnych odpovediach a pri písomných prácach nepomáha sebe ani spolužiakom nepovoleným spôsobom, nepodvádza. Ak sa zo závažných dôvodov nepripravil na vyučovaciu hodinu alebo si nevypracoval domácu úlohu, ospravedlní sa vyučujúcemu na začiatku hodiny. Neadekvátny dôvod a dodatočné ospravedlnenie až počas vyučovacej hodiny nebude vyučujúci akceptovať
7. **Počas vyučovania musí mať vypnutý mobilný telefón**. V prípade nepovoleného používania mobilného telefónu, môže učiteľ žiakovi telefón zobrať a vrátiť mu ho až po skončení vyučovania. Toto porušenie zapíše vyučujúci do triednej knihy.
8. Počas vyučovania žiak nežuje žuvačku.
9. Vstupovať do odborných učební a telocvične len v prítomnosti vyučujúceho a dodržiavať vnútorný prevádzkový poriadok týchto učební.
10. Počas prestávok sa správať disciplinovane, zdržiavať sa v triede alebo sa presunúť do rozvrhom určených učební a telocvične. Veľká prestávka slúži na regeneráciu síl žiakov a učiteľov. Počas prestávok si žiaci môžu kúpiť občerstvenie v samoobslužných automatoch umiestnených v priestoroch školy.
11. Ak z vážnych dôvodov musí žiak opustiť areál školy, musí mať povolenie od triedneho učiteľa, prípadne jeho zástupcu alebo vedenia školy. Priepustkou sa preukáže na vrátnici školy. Touto priepustkou sa preukáže žiak, ktorý býva v ŠI, na vrátnici ŠI.
12. Prichádzať do školy vhodne, čisto oblečený a upravený, bez extrémnych, vyzývavých a rušivo pôsobiacich súčastí a doplnkov odevu, líčení a účesu.
13. Udržiavať čistotu a poriadok v triedach, budove a areáli školy. Žiaci sú povinní šetriť zariadenie tried, steny, dvere, lavice, stoličky, tabuľu, šatňové skrinky, zariadenie odborných učební, telocvične a školskej jedálne, školské pomôcky, učebnice. Akékoľvek poškodenie z nedbanlivosti alebo úmyselné poškodenie týchto vecí spôsobuje finančné straty, ktoré musí nahradiť zákonný zástupca žiaka alebo plnoletý žiak, ktorý škodu spôsobil.
14. Učebnicu, ktorú žiak stratí alebo znehodnotí vlastnou vinou, musí nahradiť novou, jej kópiou alebo zaplatiť jej cenu podľa pokynov hospodárky školy
15. Chrániť vlastné zdravie a zdravie iných osôb. Ihneď ohlásiť príslušnému vyučujúcemu každý, aj drobný úraz alebo zdravotnú indispozíciu.
16. Funkciu týždenníka v triede vykonávajú dvaja žiaci v jeden týždeň. Týždenníkov určuje triedny učiteľ. Ak týždenník chýba, zastupuje ho žiak, ktorý nasleduje v zozname žiakov. Týždenník plní tieto úlohy:
17. pred vyučovaním utrie tabuľu, prinesie kriedu, pripraví čistú špongiu (utierku), vyvetrá triedu, kontroluje prezúvanie spolužiakov
18. cez vyučovanie týždenník hlási neprítomnosť žiakov, zodpovedá za poriadok v triede, za šetrenie elektrickej energie a vody, hlási každé poškodenie inventára alebo závadu v triede
19. ak sa vyučujúci nedostaví do 5 minút na vyučovaciu hodinu, hlási to vedeniu školy
20. cez prestávky zabezpečí vetranie v triede a dbá o to, aby si žiaci nesadali do okien a nevykláňali sa z okien, podľa pokynov vyučujúcich včas prinesie učebné pomôcky, zodpovedá za čistotu tabule
21. po vyučovaní zodpovedá za vyloženie stoličiek na lavice, za čistotu v triede, v laviciach a okolo odpadkového koša, za čistotu tabule
22. uvedené povinnosti vykonáva týždenník i v odborných učebniach a v učebniach pri delených vyučovacích hodinách
23. v posledný vyučovací deň týždňa vynesie separovaný odpad do kontajnera

1. Žiak vybavuje úradné a neodkladné záležitosti v kancelárii školy prostredníctvom triedneho učiteľa alebo cez veľkú prestávku a s ostatnými vyučujúcimi pred vyučovacou hodinou. Do zborovne, kabinetov a úradných miestností bez vyzvania nevstupuje.
2. Žiaci si nosia na hodiny TV čisté úbory a vhodnú obuv.
3. Po skončení vyučovania sú žiaci povinní opustiť budovu školy. V čase mimo vyučovania sa žiak zdržiava v škole iba s vedomím a pod dozorom pedagogických a nepedagogických pracovníkov zodpovedných za mimoškolské aktivity (krúžky, súťaže...)
4. Na verejnosti sa žiak správa tak, aby dôstojne reprezentoval PaKA v Modre. V hromadných dopravných prostriedkoch sa žiak správa kultúrne a disciplinovane. Rešpektuje dopravné predpisy. K iným osobám je vždy zdvorilý, v prípade potreby im pomáha.
5. Za správanie žiakov mimo školy zodpovedá zákonný zástupca.
6. Žiaci oslovujú členov pedagogického zboru, administratívnych a technických pracovníkov školy oslovením **pán, pani.**
7. Žiaci zdravia pozdravom **dobrý deň** a **dovidenia.**
8. Zdravia všetkých zamestnancov školy a všetky dospelé osoby nachádzajúce sa v škole.

### Čl. IX.

### Správanie sa žiakov v školskej jedálni

1. V školskej jedálni žiaci dbajú na kultúru stolovania. Správajú sa ticho, pokojne, zbytočne nehovoria. Sú slušne oblečení, nie v pracovných a telocvičných úboroch.
2. Pri výdaji jedla stoja v rade podľa poradia príchodu. Po skončení stolovania odnášajú použitý riad na tácke k okienku kuchyne.
3. Žiaci dodržujú hygienu  - pred jedlom si umyjú ruky, neznečisťujú stoly, nenechávajú jedlo, z jedálne jedlo neodnášajú. Do jedálne nenosia kabáty, tašky a iné jedlo a nápoje.
4. Žiak môže ísť na obed až skončení poslednej vyučovacej hodiny, ktorú má v rozvrhu pre svoju triedu, prípadne po 5. vyučovacej hodine, tak, aby nemeškal na 6. vyučovaciu hodinu.

### Čl. X.

### Povinnosti triedneho učiteľa

***1.Vedenie predpísanej dokumentácie***

* **Triedna kniha** - podľa platnej smernice č. 1/2014 o vedení pedagogickej dokumentácie. Triedny učiteľ vedie triednu knihu priebežne. Kontroluje ju po týždňoch, uzatvorený týždeň (t.j. so všetkými podpismi, zapísaným preberaným učivom a vyškrtanými voľnými kolónkami) potvrdí svojim podpisom a dátumom v spodnej časti triednej knihy.
* **Triedny výkaz, katalógové listy** - podľa platnej smernice č. 1/2015 o vedení pedagogickej dokumentácie.
* **Internetová žiacka knižka** -
  + kontroluje a dopĺňa osobné údaje žiakov v programe aSc agenda.
  + po skončení mesiaca, čo najskôr zapíše počet zameškaných hodín žiakov do internetovej žiackej knižky (IŽK).
  + pred klasifikačnou poradou kontroluje úplnosť zapísaných výsledných známok svojich žiakov.
* **Zápisnice zo schôdzok rodičov** - obsahujú dátum, program, prezenčnú listinu. Po skončení schôdze sa zápisnice odovzdávajú vedeniu školy.
* **Heslá k IŽK -** oboznámia s nimi žiakov na začiatku školského roku a v prípade straty
* **Evidencia žiakov so špeciálnymi výchovno-vzdelávacimi potrebami a s vážnymi zdravotnými problémami**
* **Doporučená dokumentácia** - prefotené preukazy poistenca žiakov, zoznam mimoškolských aktivít žiakov
* **Klasifikačný hárok** - nie je predpísaná dokumentácia, triedny učiteľ si ho môže založiť a viesť.

***2.Iné povinnosti***

 Začiatok školského roku

1. zistiť všetky zmeny, ktoré v triede nastali a zaznačiť ich do predpísaných  dokumentov
2. zabezpečiť zoznamy podľa požiadaviek vedenia školy (bývajúci v ŠI, stravujúci sa v školskej jedálni a pod.)
3. zistiť žiakov so špeciálnymi požiadavkami (znížená prac. schopnosť, dysfunkcie, oslobodenie od TV, individuálne štúdium a pod.)
4. zabezpečiť a skontrolovať výdaj  učebníc
5. zabezpečiť a skontrolovať obsadenie a označenie šatňových skriniek (meno a trieda)
6. zabezpečiť hromadné vydanie potvrdení o návšteve školy (zistiť požadovaný počet a jednorazovo ich vyzdvihnúť u sekretárky)
7. skontrolovať inventár triedy a prípadne nedostatky nahlásiť hospodárke školy

Počas školského roku

1. včas oboznámiť žiakov s rozvrhom hodín a so všetkými zmenami v ňom
2. oboznamovať žiakov so všetkými pokynmi vedenia školy, s akciami organizovanými školou a inými informáciami, ktoré sa týkajú žiakov
3. dohliadať na dochádzku žiakov do školy, výchovným pôsobením a dôslednou kontrolou znižovať absenciu
4. kontrolovať a viesť triednu knihu
5. pravidelne organizovať triednické hodiny a priebežne riešiť vzdelávacie a výchovné problémy, podľa potreby v spolupráci s rodičmi a ostatnými pedagógmi
6. podporovať školské i mimoškolské aktivity žiakov, v ktorých majú možnosť využívať a prezentovať teoretické vedomosti v praxi

Koniec školského roku

1. zapísať všetky zmeny, ktoré v triede nastali počas školského roka a zaznačiť ich do predpísaných dokumentov (uzavrieť triednu knihu a katalóg)
2. dôkladne pripraviť podklady pre vytlačenie vysvedčení
3. zabezpečiť a skontrolovať odovzdávanie  učebníc a finančné vyrovnanie pri strate
4. zabezpečiť a skontrolovať uvoľnenie šatňových skriniek
5. zabezpečiť hromadné vydanie potvrdení o návšteve školy (zistiť požadovaný počet a jednorazovo ich vyzdvihnúť na sekretariáte)
6. poškodenia učební a ich zariadení  nahlásiť hospodárke školy

### Čl. XI.

### Hodnotenie a klasifikácia

1. Známky žiakov sú evidované v internetovej žiackej knižke (IŽK). Žiak má právo poznať každú známku, ktorú získa za odpoveď alebo písomnú prácu.
2. Známky zapisujú vyučujúci jednotlivých predmetov do IŽK priebežne, najneskôr na konci mesiaca.
3. Žiaci a ich ZZ majú prístupové heslá k IŽK.
4. Žiak, ktorý mal na konci 2. polroka najviac z dvoch predmetov „nedostatočný“ môže so súhlasom riaditeľka školy vykonať opravné skúšky. Keď bez závažných dôvodov nepríde na opravnú skúšku, je klasifikovaný z predmetu, z ktorého mal opravnú skúšku robiť, stupňom prospechu „nedostatočný“.
5. Žiak je klasifikovaný na základe komisionálnej skúšky, ktorú povolí alebo nariadi riaditeľka školy ak:

* koná rozdielovú skúšku
* koná opravnú skúšku
* je skúšaný v náhradnom termíne (nebola možná klasifikácia v riadnom termíne)
* požiada o preskúšanie sám alebo jeho zákonný zástupca

**Vyučujúci sú povinní riadiť sa Metodickým usmernením č. 21/2011, ktorým sa upravuje postup hodnotenia a klasifikácia žiakov stredných škôl v Slovenskej republike.**

### Čl. XII.

### Zákazy pre žiakov

**Žiaci majú zakázané:**

1. opustiť areál školy počas vyučovania bez súhlasu triedneho učiteľa alebo jeho zástupcu, príp. vedenia školy,
2. prechovávať a užívať alkoholické nápoje ( vrátane piva aj nealkoholického), drogy a iné zdraviu škodlivé návykové látky v priestoroch školy a jej okolí a na všetkých podujatiach organizovaných školou, bez ohľadu na  vek žiakov a súhlas rodičov,
3. konzumovať jedlo počas vyučovacích hodín,
4. nosiť do školy väčšie sumy peňazí, cenné predmety, elektroniku, nákladné odevy a obuv (škola za tieto predmety nezodpovedá)
5. nosiť do školy sečné, strelné a bodné  zbrane, boxery, a iné bezpečnosť a zdravie ohrozujúce predmety, živé zvieratá a predmety rušiace a rozptyľujúce pozornosť žiakov a učiteľov,
6. používať mobilný telefón počas vyučovacích hodín, výnimkou je použitie telefónu so súhlasom vyučujúceho (kalkulačka, slovník a pod.),
7. využívať na hodinách notebooky na iné účely ako školské (napr. surfovanie po internete, chatovanie, využívanie sociálnych sietí – Facebook, Pokec a pod.),
8. osočovať a komentovať študentov a zamestnancov školy na verejných sociálnych sieťach (Facebook, Pokec...), zverejňovať súkromnú fotodokumentáciu bez súhlasu osoby, ktorej sa týka, vytvárať hanlivé profily cudzích osôb na sociálnych sieťach (takýto postup je kvalifikovaný ako trestný čin),
9. obstarávať si veci nedovoleným spôsobom v budove školy a mimo nej.
10. vulgárne sa vyjadrovať v škole i mimo nej.
11. súkromné návštevy v škole mimo vrátnice.
12. vyrušovať na vyučovaní a zaoberať sa činnosťami, ktoré nie sú predmetom vyučovania.
13. našepkávať pri skúšaní, odpisovať pri písomných skúškach alebo používať nedovolené informačné pramene.
14. **vykláňať sa z okien, sedieť na oknách, zábradliach, schodištiach a podlahách**,
15. šíriť poplašné a zdravie ohrozujúce správy,
16. prinášať do školy elektrické spotrebiče (rýchlovarné kanvice, žehličky na vlasy a pod.) a používať ich.
17. poškodzovať okná, steny učební a ich obkladov pribíjaním klincov, špendlíkov a lepením.

**V súlade so smernicou č.4/2015 je zakázané fajčiť v celom areáli školy a trestá sa zníženou známkou so správania už pri prvom výskyte.**

### Čl. XIII.

### Výchovné opatrenia  a kritériá ich udeľovania

**Pochvaly**

*Pochvala triednym učiteľom*:

* za výborný prospech – 1,0
* za vzornú dochádzku – 0 vymeškaných hodín za jeden polrok
* za úspešnú reprezentáciu školy ( za úspešné umiestnenie v súťaži do úrovne okresného kola)
* za činnosť v prospech triedy nad rámec svojich povinností

*Pochvala riaditeľkou školy:*

* za úspešnú reprezentáciu školy ( úspešné umiestnenie v regionálnych súťažiach a vyšších súťažných kolách)
* za pravidelnú reprezentáciu školy na školských aj mimoškolských podujatiach

Pochvala môže byť ústna – triednym učiteľom pred žiakmi triedy, riaditeľkou pred žiakmi školy. Písomná  - zápisom do triedneho katalógu a na vysvedčení

**Opatrenia na posilnenie disciplíny**

Voči žiakovi, ktorý porušil ustanovenie školského poriadku alebo v ňom citovaného predpisu, bude uplatnené niektoré z výchovných opatrení uvedených v zákone č.245/2008 Z. z. o výchove a vzdelávaní (školský zákon) a o zmene a doplnení niektorých zákonov:

1. *Napomenutie od triedneho učiteľa (ústne)*
   * Za nesplnenie povinnosti týždenníkov, za neprezúvanie sa v priestoroch školy, za iné menej závažné priestupky podľa posúdenia triednym učiteľom. Môže byť udelené viackrát za klasifikačné obdobie.
2. *Napomenutie od triedneho učiteľa (písomné)* 
   * za tri zápisy v triednej knihe o nevhodnom správaní sa na vyučovaní
3. *Pokarhanie od riaditeľky školy*
   * za závažné porušenie školského poriadku a opakované porušovanie školského poriadku po prerokovaní v pedagogickej rade. Udeľuje sa písomne oznámením zákonným zástupcom.
4. *Podmienečné vylúčenie zo školy*
5. *Vylúčenie zo školy* (za porušenie školského poriadku v čase účinnosti podmienečného vylúčenia zo školy)

 Pokiaľ žiak uskutočnil čin, pre ktorý je dôvod vylúčiť ho zo štúdia a neukončil ešte povinnú školskú dochádzku, bude po dohovore s rodičmi preradený do inej školy, prípadne po ukončení povinnej školskej dochádzky vylúčený zo školy.

 Správanie žiaka sa klasifikuje týmito stupňami:

1. veľmi dobré
2. uspokojivé
3. menej uspokojivé
4. neuspokojivé

Zníženú známku zo správania môže dostať:

 Druhý stupeň

* za opakované závažnejšie porušovanie školského poriadku zapísané v triednej knihe, za fajčenie už po prvom raze, požívanie alkoholických nápojov (vrátane piva), neslušné správanie voči pracovníkom školy, prinášanie do školy vecí, ktoré ohrozujú zdravie žiakov a učiteľov, poškodzovanie školského majetku...
* **za 3 až 12 neospravedlnených hodín**
* **za 5 a viac zápisov za nevhodné správanie v triednej knihe**
* za opakované nepovolené používanie mobilného telefónu a nedovolené používanie notebooku počas  vyučovacieho procesu

Tretí stupeň

* za závažné porušenie školského poriadku, napr. opakované fajčenie, účasť na vyučovaní pod vplyvom alkoholu a iných omamných látok
* **za viac ako 12** neospravedlnených hodín
* podvody na vyučovaní
* šikanovanie, vydieranie
* vandalizmus
* zvlášť hrubé a opakujúce sa neslušné správanie voči spolužiakom a pracovníkom školy
* za osočovanie a komentovanie  študentov a zamestnancov školy na sociálnych sieťach, hanlivé vytváranie cudzích profilov na sociálnych sieťach

Štvrtý stupeň

* za viac ako 60 neospravedlnených hodín
* opakované podvody na vyučovaní
* opakované šikanovanie, vydieranie
* opakovaný vandalizmus
* za opakované závažné porušenie školského poriadku

Podmienečné vylúčenie zo školy

* za falšovanie ospravedlneniek
* za tretí a štvrtý stupeň so správania

Žiak môže byť vylúčený zo štúdia za:

* akékoľvek porušenie školského poriadku v čase trvania podmienečného vylúčenia
* zvlášť závažné alebo opakujúce sa priestupky uvedené vyššie
* šírenie poplašných správ
* rozširovanie drog ( ponúkanie, predávanie, navádzanie)
* vyhrážanie sa a ohrozovanie spolužiakov a zamestnancov školy všetkými typmi zbraní (strelné, bodné, sečné, boxery a pod.)
* krádeže peňazí a veci osobnej potreby

Opatrenia na posilnenie disciplíny žiakov oznámi zákonnému zástupcovi neplnoletého žiaka a plnoletému žiakovi triedny učiteľ písomnou formou aj počas klasifikačného obdobia. Oznámenie o závažných priestupkoch dostane zákonný zástupca žiaka písomne od vedenia školy.

Opatrenie vo výchove sa zaznamenáva do katalógového listu žiaka. Opatrenie vo výchove udelené, resp. uložené neplnoletému žiakovi oznamuje riaditeľ zákonnému zástupcovi žiaka preukázateľným spôsobom.

Závažné priestupky a následné výchovné opatrenia sa prerokujú v pedagogickej rade.

### Čl. XIV.

### Priznanie štipendií

**(1)** Štipendium možno poskytnúť žiakovi, ktorý je žiakom denného štúdia strednej školy, odborného učilišťa alebo praktickej školy, ak sa spoločne posudzuje s osobami,

**a)** ktorým sa poskytuje dávka v hmotnej núdzi a príspevky k dávke v hmotnej núdzi podľa osobitného predpisu alebo

**b)** u ktorých jedna dvanástina príjmu za kalendárny rok predchádzajúci kalendárnemu roku, v ktorom sa žiada o štipendium, je najviac vo výške životného minima podľa osobitného predpisu.

**(2)** Štipendium sa poskytuje od začiatku školského roka na príslušný školský rok v období školského vyučovania podľa [§ 150](http://www.zakonypreludi.sk/zz/2008-245#f6673396).

**(3)** Štipendium sa poskytuje na základe písomnej žiadosti podanej žiakom alebo jeho zákonným zástupcom (ďalej len „žiadateľ“) riaditeľovi školy, na ktorej žiak študuje.

**(4)** Ak žiadateľ požiada o štipendium počas školského roka, štipendium sa poskytne v príslušnom školskom roku od prvého dňa kalendárneho mesiaca, v ktorom bola žiadosť podaná.

**(5)** Prílohou k žiadosti o štipendium, ktoré žiakovi možno poskytnúť podľa odseku 1 písm. a), je doklad o tom, že žiak sa spoločne posudzuje s osobami, ktorým sa poskytuje dávka v hmotnej núdzi a príspevky k dávke v hmotnej núdzi.

**(6)** Štipendium sa neposkytuje žiakovi, ktorý bol podmienečne vylúčený, a to od prvého dňa kalendárneho mesiaca nasledujúceho po kalendárnom mesiaci, v ktorom bolo žiakovi uložené podmienečné vylúčenie, do konca kalendárneho mesiaca, v ktorom uplynul čas podmienečného vylúčenia.

**(7)** Podmienkou poskytnutia štipendia je písomný záväzok žiadateľa, že

**a)** bezodkladne písomne oznámi riaditeľovi školy všetky skutočnosti, ktoré by mohli mať vplyv na poskytovanie štipendia,

**b)** vráti štipendium poskytnuté na základe ním uvedených nepravdivých údajov alebo neoznámenej zmeny skutočností rozhodujúcich na poskytnutie štipendia.

**(8)** Ak dôjde k zmene skutočností rozhodujúcich na priznanie štipendia, zmena sa uskutoční, ak je

**a)** v prospech žiaka, od prvého dňa kalendárneho mesiaca, v ktorom nastala, ak bola oznámená najneskôr v nasledujúcom kalendárnom mesiaci; po uplynutí tejto lehoty od prvého dňa kalendárneho mesiaca, v ktorom bola zmena oznámená,

**b)** v neprospech žiaka, od prvého dňa kalendárneho mesiaca, ktorý nasleduje po kalendárnom mesiaci, v ktorom nastala zmena.

**(9)** Štipendium sa neposkytuje, ak bolo priznané žiakovi na základe nepravdivých údajov alebo za obdobie, v ktorom nastala taká zmena skutočností rozhodujúcich na poskytovanie štipendia, ktoré majú za následok nesplnenie podmienok na jeho poskytovanie.

**(10)** Štipendium sa poskytuje žiakovi mesačne vo výške

**a)** 50 % sumy životného minima určeného osobitným predpisom pri priemernom prospechu žiaka do 2,0 vrátane,

**b)** 35 % sumy životného minima určeného osobitným predpisom pri priemernom prospechu žiaka horšom ako 2,0 do 2,5 vrátane,

**c)** 25 % sumy životného minima určeného osobitným predpisom pri priemernom prospechu žiaka horšom ako 2,5 do 3,5 vrátane.

**(11)** Priemerný prospech žiaka sa určí ako priemer stupňov prospechu z jednotlivých vyučovacích predmetov uvedených na vysvedčení žiaka za predchádzajúci polrok školského vyučovania; priemerný prospech žiaka nezahŕňa klasifikáciu z nepovinných vyučovacích predmetov.

**(12)** Ak je žiak hodnotený len slovným hodnotením prospel, výška štipendia sa určí primerane podľa odseku 11.

**(13)** Priemerný prospech žiaka v prvom polroku prvého ročníka sa určí podľa vysvedčenia za druhý polrok zo školy, ktorú naposledy navštevoval.

**(14)** Štipendiá sa vyplácajú v termínoch určených školou.

**(15)** O priznaní štipendia rozhoduje riaditeľ školy.

### Čl. XV.

### Udelenie Ceny Ferdinanda Píseckého

je ocenenie udeľované Pedagogickou a kultúrnou akadémiou v Modre pre študenta maturitného ročníka. Má morálne oceňovať prístup k vzdelávaciemu procesu a mimoškolským aktivitám, humanitu, charakter a šírenie dobrého mena školy.

 Cena Ferdinanda Píseckého pozostáva z:

a) diplomu Ceny F. Píseckého,

b) finančnej hotovosti vo výške 30 Euro,

c) vecného daru,

d) zápisu mena a priezviska študenta s oznamom o udelení Ceny F. Píseckého do kroniky PaKA.

1. Cenu Ferdinanda Píseckého udeľuje Pedagogická a kultúrna akadémia v Modre (PaKA) jednému študentovi maturitného / štvrtého ročníka.

2. Výber sa uskutočňuje spomedzi nominovaných študentov maturitného/štvrtého ročníka.

3.1 Nominovať študenta môže:

a) člen pedagogického zboru, ktorý získa pod nomináciu podpisy najmenej troch pedagógov,

b) študent, ktorý získa pod nomináciu podpisy najmenej päťdesiatich študentov 2. – 4. ročníkov.

3.2 Pedagóg alebo študent sa môže podpísať len pod jednu nomináciu. Ak sa pedagóg alebo študent podpíše pod viaceré nominácie, tento podpis sa neuzná.

3.3 Súčasťou nominácie musí byť aj stručné zdôvodnenie nominácie.

4. Spomedzi nominovaných študentov vyberie komisia troch študentov, z ktorých následne určí jedného, ktorému bude udelená Cena Ferdinanda Píseckého.

5. Komisiu menuje riaditeľ/-ka PaKA ako jej predseda. Komisiu tvoria ďalší štyria členovia pedagogického zboru. Členovia komisie sú oboznámení s tým, že v každom kole musia hlasovať za niektorého nominovaného.

6. Víťaza určí komisia po dohode. Ak nie je možná dohoda, hlasuje sa, pričom na vybratie študenta sú potrebné aspoň štyri hlasy z piatich. Ak v prvom hlasovaní nedostane ani jeden nominovaný študent potrebný počet hlasov, hlasuje sa v druhom kole. Do druhého kola postupujú dvaja študenti s najvyšším počtom hlasov z prvého kola, respektíve nepostupujú tí, ktorí získali jeden alebo nula hlasov. V druhom kole stačia na vybranie držiteľa ceny tri hlasy.

7. Hlasovanie je tajné.

8. Cena Ferdinanda Píseckého sa udeľuje raz za školský rok, spravidla v mesiaci apríl, máj.

### Čl. XVI.

### Pomaturitné štúdium

**1. Všeobecné ustanovenia**

a) Diaľkové pomaturitné kvalifikačné štúdium študijného odboru 7649 6 učiteľstvo pre

materské školy a vychovávateľstvo je externá forma vzdelávania na PaKA Modra.   
Trvanie štúdia je dva školské roky.

b) Štúdium je organizované podľa § 47 zákona 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, v súlade s vyhláškou 65/2015 o stredných školách.

c) Príprava v diaľkovom pomaturitnom kvalifikačnom štúdiu študijného odboru 7649 N

učiteľstvo pre materské školy a vychovávateľstvo zahŕňa teoretické vyučovanie a súvislú

prax v zariadeniach predprimárnej prípravy a školských kluboch.

Teoretické vyučovanie je organizované v priestoroch školy, praktická príprava sa realizuje

podľa súčasne platnej legislatívy.

**2. Spôsob prihlásenia na štúdium a podmienky prijatia**

a) Uchádzač podá žiadosť o štúdium na predpísanom tlačive na riaditeľstvo školy do **31.05**. predchádzajúceho školského roka alebo v prípade neprijatia na vysokú školu do **31.07**.

b V žiadosti musí byť lekárom potvrdený dobrý zdravotný stav uchádzača.

c) K žiadosti musí uchádzač pripojiť overené maturitné vysvedčenie.

Podmienky pre prijatie na štúdium sú:

* získané úplné stredné odborné vzdelanie alebo úplné stredné všeobecné vzdelanie
* overenie špeciálnych schopností, zručností a nadania
* dobrý zdravotný stav

Konkrétne kritériá na prijímacie skúšky sú každoročne schvaľované pedagogickou radou a radou školy a zverejnené na internetovej stránke školy.

**3. Organizácia a obsah štúdia**

**a**) Podľa učebného plánu majú uchádzači absolvovať 198 konzultačných hodín v prvom ročníku a 186 konzultačných hodín v druhom ročníku.

**b**) Konzultácie z jednotlivých predmetov sa uskutočňujú v piatok v rozsahu 6-7 konzultačných hodín. Jedna konzultačná hodina trvá 45 min.

**c**) Účasť na konzultáciách je predpokladom na úspešné zvládnutie učiva a ukončenie jednotlivých ročníkov.

**d**) Obsah vzdelávania určuje ŠkVP, ktorý bol vypracovaný na základe ŠVP. Vyučujú sa tieto predmety: cudzí jazyk /jeden z jazykov – anglický, nemecký, ruský/, pedagogika, psychológia, špeciálna pedagogika, biológia a starostlivosť o zdravie, metodika hudobnej výchovy, metodika telesnej výchovy, metodika výtvarnej výchovy, metodika literárnej a jazykovej výchovy, metodika tvorivej dramatiky, hra na hudobný nástroj, aplikovaná informatika, seminár odbornej praxe.

Súčasťou predmetu seminár odbornej praxe je odborná prax, ktorú žiaci absolvujú počas štúdia v 1.ročníku v rozsahu 5 pracovných dní, 6 hodín za jeden deň a v 2.ročníku v rozsahu 5 pracovných dní, 5 hodín za jeden deň. Podmienkou pre postup do ďalšieho ročníka je absolvovanie odbornej praxe – v 1.ročníku v MŠ a v 2.ročníku v školských kluboch alebo v iných školských zariadeniach.

**e**) Žiak je povinný vykonať skúšky z každého predmetu za každý polrok štúdia. Účasť na skúškach je povinná. Skúšky vykonáva počas konzultácií. V prípade, že sa žiak zo **závažných zdravotných dôvodov** (doložených lekárskym potvrdením) nemôže dostaviť na preskúšanie počas konzultácií, bude skúšaný v jednom z dvoch náhradných termínov, ktoré určí vyučujúci predmetu. Žiak je povinný svoju neúčasť na konzultácii, na ktorej prebieha skúška, včas oznámiť vyučujúcemu a oznámiť mu, na ktorý z náhradných termínov sa dostaví. Podmienkou skúšania v náhradnom termíne je predložené lekárske potvrdenie. Ak sa žiak ani v určených termínoch nedostaví na skúšku, je hodnotený známkou nedostatočný. Po ukončení každého ročníka bude uchádzačovi vydané vysvedčenie za daný ročník.

**f**) Ak je žiak najviac z dvoch predmetov hodnotený stupňom nedostatočný, môže požiadať o opravné skúšky z daných predmetov. Žiadosť o opravnú skúšku žiak podáva najneskôr v deň klasifikačnej porady za 2. polrok písomne vedeniu školy.

**g**) Štúdium uchádzač ukončuje maturitnou skúškou v súlade so zákonom č.245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, s vyhláškou č. 318/2008 Z. z. o ukončovaní štúdia na stredných školách, ktorá pozostáva z praktickej časti odbornej zložky a z teoretickej časti odbornej zložky maturitnej skúšky. Po úspešnom vykonaní PČOZ a TČOZ maturitnej skúšky bude uchádzačovi vydané maturitné vysvedčenie.

### Čl. XVII

### Záverečné ustanovenie

1. Ďalšie záležitosti, týkajúce sa organizácie štúdia na škole – individuálne štúdium, prerušenie štúdia, postup do ďalšieho ročníka a opakovanie ročníka  upravuje zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov.
2. Školský poriadok nepovažujeme za uzavretý. Na základe oprávnených pripomienok prostredníctvom Študentskej rady, pedagogickej rady, Rady školy, Rady rodičov ho môžeme operatívne upravovať.
3. Školský poriadok bol schválený pedagogickou radou dňa 25.08.2016 a do platnosti vchádza od 01.09.2016.
4. Školský poriadok sa stáva záväzným pre vyučujúcich, žiakov a ich zákonných zástupcov po oboznámení sa s jeho obsahom.

**Čl. XVIII.**

**Tento školský poriadok nadobúda účinnosť od 01.09.2016**

Modra 31.08.2016                                                                       Mgr. Monika Nemcová

                                                                                                   riaditeľka